มันนี่ทูเดย์
สอบตัวแทนใหม่หดตัว 23%
17 ส.ค. 2558

สอบตัวแทนใหม่หดตัว 23%
นางบุษรา อึ๊งภากรณ์ ผู้อำนวยการบริหารสมาคมประกันชีวิตไทย เปิดเผยว่า ในช่วงเดือน ก.ค.ที่ผ่านมา มีผู้เข้าสมัครสอบเป็นตัวแทนประกันชีวิตผ่านสมาคมประกันชีวิตไทยทั้งสิ้น 15,049 คน ลดลงจากช่วงเดียวกันของปีก่อน 4,522 คน หรือ 23% เมื่อเทียบกับจำนวน 19,571 คน และในจำนวนของผู้สมัครสอบดังกล่าวมีผู้เข้าสอบ 10,860 คน สอบผ่าน 4,204 คน หรือ 38%
สำหรับยอดรวมของผู้สมัครสอบในครึ่งปีแรกที่ผ่านมา(ม.ค.–ก.ค.) มีทั้งสิ้น 101,600 คน ลดลงจากช่วงเดียวกันของปีก่อน 4,331 คน หรือ 4% เมื่อเทียบกับจำนวน 105,931 คน ในจำนวนนี้มีผู้เข้าสอบ 72,333 คน และสอบผ่าน 27,884 คน หรือ 38% ของผู้เข้าสอบ
ทั้งนี้ แยกเป็นสมัครสอบในเขต กทม. (ส่วนกลาง) 42,502 คน หรือ 41% ของผู้สมัครสอบทั่วประเทศ ในจำนวนนี้มีผู้เข้าสอบ 37,976 คน และสอบผ่าน 15,589 หรือ 41% ของผู้เข้าสอบ
สำหรับการสมัครสอบในต่างจังหวัดมีทั้งสิ้น 59,098 คน หรือ 58% ของผู้สมัครสอบทั่วประเทศ ในจำนวนนี้มีผู้เข้าสอบ 34,357 คน สอบผ่าน 12,295 คน หรือ 35% ของผู้เข้าสอบ จากสถิติดังกล่าวแสดงว่าในปี 2558 การสมัครสอบในเขตต่างจังหวัดมีจำนวนสูงกว่าการสมัครสอบในเขต กทม.แต่สัดส่วนการสอบผ่านในเขต กทม.สูงกว่าในเขตต่างจังหวัด
อย่างไรก็ตาม จังหวัดที่มีผู้สมัครสอบสูงสุด 5 อันดับแรกในช่วงครึ่งปีแรก อันดับที่ 1 กรุงเทพมหานคร 42,502 คน อันดับที่ 2 ขอนแก่น 7,548 คน อันดับที่ 3 เชียงใหม่ 6,947 คน อันดับที่ 4 สงขลา 3,888 คนและอันดับที่ 5 อุบลราชธานี 3,408 คน